詠練川
作者：王子昭
朝代：宋

paragraphs: 吳淞江上流來水，鴨綠粼粼漾清泚。
東風無力藹清光，一片縠紋吹不起。
夜來雨漲三尺深，鵁鶄鸂鶒爭浮沉。
芹芽迸土抽白玉，柳線拂浪摇青金。
錦袍先生乘一舸，此處恍然天上坐。
閒聽漁郎唱棹歌，遥指奇峰三四朵。
堤旁有人新結廬，軒窗瞰水宜幽居。
村童喚渡去沽酒，野叟就船來買魚。
風清月淡堪娛樂，笑掬滄浪纓可濯。
何須尋訪武陵溪，不必思吞雲夢澤。
下流香水正遲遲，草邊得句何新奇。
地靈人傑萃斯景，尚傳靈運嚴維詩。
桃花浪暖魚游處，三十六鱗欲飛舉。
有龍若向此中蟠，早爲蒼生作霖雨。